אב, תשפ"ד
אוגוסט 2024

**גדנ"ע חמ"ד תשפ"ה**

**"כי הוא הנתן לך כח לעשות חיל"** (דברים ח, יח)

מינהל החינוך הדתי מייחס חשיבות רבה ליעד החינוכי של הכנה לשירות משמעותי כחלק מטיפוח זהות ציונית דתית כנדבך חשוב בעיצוב דמות הבוגר בחמ"ד.

מטרת מסמך זה לגבש דרכי פעולה מחייבות עבור בתי הספר והמסגרות הצבאיות בהתייחס לאופן ההתנהלות בשבוע גדנ"ע מותאם לחמ"ד, מתוך הבנה שמדובר באוכלוסייה ייחודית שנדרשת התאמה למאפייניה.

1. קהל היעד

מטרת הגדנ"ע הינה חשיפה והתנסות בחיי בסיס צבאי בצה"ל ומטרתה חיזוק החוסן לקראת שירות משמעותי.

כדי ששבוע הגדנ"ע יהווה חוויה חינוכית שתואמת את ערכי חזון החמ"ד, יש להקפיד על הדגשים הבאים:

1.1 ככלל, הגדרת שבוע חמ"ד היא שבוע בו מתקיימת פעילות לבנים בלבד, ממסגרות המשתייכות לפיקוח החמ"ד.

1.2 על תיכונים מקיפים מעורבים לוודא שהם נרשמים לפי מספר הבנים בשכבה העתידים להשתתף בגדנ"ע, ולא לפי המספר הכללי של התלמידים בשכבה.

 1.3 שיבוץ בתי הספר בגדנ"ע חמ"ד מתבצע בשיתוף המנחות המחוזיות והרפרנט המחוזי האחראי על הכנה לצה"ל ומסתמך על נתוני גיוס וחוסן של בית הספר.

1.4 הגדנ"ע באחריות חיל חינוך משבצת מפקדות ומפקדים להובלת שבוע הגדנ"ע . אין התחייבות על מפקדים בנים בלבד.

2. תיאום

2.1 על כלל המסגרות לבצע לפחות שתי שיעורי הכנה לגדנ"ע תוך התייחסות למורכבויות שהוא עשוי לזמן: מיעוט שינה, ריבוי פעילות, סיטואציות לא מוכרות, התמודדות עם מתח ולחץ וכן סוגיות שקשורות לשירותו של חייל דתי בצה"ל. חשוב לשלב יועצ/ת בבניית ההכנה לגדנ"ע כדי לתת מענה וכלים להתמודדויות רגשיות.

2.2 על כלל הגורמים השותפים בבית הספר לקיים מפגש היערכות משותף, לא יאוחר משבועיים לפני מועד קיום הגדנ"ע. במפגש זה ישתתפו: מנהל, יועץ, רכז/ת ח"ח, כלל המחנכים או אנשי הצוות המלווים, נציג הבסיס נציג משרד החינוך ומשקית תדרוכים.

2.3 היציאה לגדנ"ע היא על פי הנוהל המפורסם על ידי היחידה להכנה לשירות משמעותי במינהל חברה ונוער.

2.4 במפגש תיאום הציפיות צוות בית הספר יתייחס גם לתחומים הקשורים לתורה ומצוות (זמני תפילות, כשרות המטבח ועוד). על נציג הצבא להגיע עם תשובות מוכנות למה שמתאפשר, ולמנות נציג מטעמו לטיפול בציפיות שיעלו בפגישה זו.(ע"פ פקודות הצבא)

3. תפילות

3.1 לוח הזמנים ותכנית האימון חייבים לכלול משבצת מוגדרת לכל אחת מהתפילות: שחרית, מנחה וערבית.(כחלק מהפסקת הצהרים ומשעת הת"ש)

3.2 זמני התפילות יעוגנו בלו"ז. (ולפני מסדר בוקר)

3.3 הזמן המוקצה לתפילות לא יפחת מהנוהל המטכ"לי:

שחרית – ביום חול 30 דקות ובראש חודש 50 דקות (ראוי להקצות 50 דק' גם בימים שני וחמישי)

וזאת רק בין שעת הזריחה לשעה 9 בבוקר, ולפני ארוחת הבוקר.

מנחה וערבית – 15 דקות לכל תפילה.

זמני תפילות אלו הינם נטו, יש להביא בחשבון את זמן הגישה למקום התפילה והחזרה ממנו.

3.4 קיומה של התפילה באופן סדיר תהיה באחריות **המסגרת בלבד.**

המפקד/ת יאפשר זמן תפילה ע"פ פקודות. בגמר התפילה התלמידים יוצאים מהמתחם ישירות לאחריות המפקד/ת כדבוקה להמשך לו"ז.

3.5 שיתוף הפעולה הנוגע לאופן התנהלות התפילות בשבוע גדנ"ע, ייכלל במפגש תיאום הציפיות על פי האמור בסעיף 2.5.

4. תכנים

4.1 בכל שבוע גדנ"ע חמ"ד תשולב שיחה של רב צבאי באחריות תאום של חמ"ד מול גורמי צה"ל.

4.2 על השיחה של הרב הצבאי להתקיים החל מהיום השני, כיוון שהיום הראשון מוקדש להתארגנות, ולא יאוחר מהיום השלישי לגדנ"ע.

4.3 על השיחות להתקיים בהיקפים של 4 צוותים לכל היותר, על מנת לאפשר שיחה ראויה ולאפשר שיח והעמקה. כמו כן, על השיחות להתקיים בחלל סגור המונע הסחות דעת.

4.4 פרק הזמן לכל שיחה: כשלושים דקות. עשר הדקות האחרונות יוקדשו לשאלות ושיח עם התלמידים.

4.5 בכל גדנ"ע חמ"ד ישתלב נציג מטעם הרבנות הצבאית אכ"א לסיוע במשימות השותפות בנושא דת במחנה : תפילות ,שיחות אישיות ועוד'

5. מעורבות המחנכים

5.1 מה"ד חמ"ד יכתוב שני מערכי שיעור לטובת המחנכים המלווים בגדנ"ע. שיעורי חינוך אלו יועברו על ידי המחנכים .

במהלך שעות הכנה לגדנ"ע בבית הספר המחנכים יעסקו ,בשיח ערכי בנושאים הקשורים לזהות ציונית דתית, לגדנ"ע ולגיוס. על הצבא לעגן בלו"ז כ-45 דק' שיוקדשו לפעילות המחנכים, ביום שונה מהיום בו מתקיימת שיחת הרב הצבאי.

5.2 תפקיד המחנכים בגדנ"ע להיות מעורבים ולא מתערבים בשיחות אישיות ומעגלי שיח בסוף היום לאחר שעות הפעילות של מפקדי הגדנ"ע.

5.3 על מפקדי צוותים להיות נוכחים בחלק ממעגלי השיח , על מנת להתחבר ולהכיר את קבוצתם טוב יותר.

6. היערכות הפיקוד

6.1 על מפקדי המסגרת בה מתקיים שבוע הגדנ"ע לשלב בהכנת הסגל השגרתית גם היערכות ייחודית לקראת שבוע גדנ"ע חמ"ד, היכרות עם מאפייני האוכלוסייה וצרכיה ובהתאם לאמור במסמך זה.

6.2 מפקדים ומפקדות רבים מצוותי הגדנ"ע, אינם שומרים תורה ומצוות. על המפקדים להתייחס בכבוד לתפיסת העולם וערכיהם של תלמידי החמ"ד ולתת הדרכה מיטבית תוך מתן כבוד לדרכם ואורחות חייהם של חניכי החמ"ד. באחריות מפקדי הבסיס בו מתקיים הגדנ"ע לוודא זאת בשלב הכנת הסגל.

6.3 כשבוע לפני אימון יערך מפגש היכרות עם המסגרות המשובצות באותו שבוע, להכרת המסגרות חידוד נהלים ותפקיד המורים המלווים .בנוכחות צוותי בה"ס המלווים את האימון מנהל ביה"ס נציגות חמ"ד מטה הכנה לצה"ל ומפקדת בסיס האימון.(פגישת זום)

כלל השותפים המוזכרים במסמך זה חולקים את אותה המטרה: לעודד את הנוער בכלל ואת הבן הדתי בחמ"ד בפרט לשירות משמעותי שמחובר לעולם ערכי עשיר של אהבת העם והארץ ומחויבות למדינת ישראל. על מנת להשיג את המטרה בצורה מיטבית יש צורך בשיתוף פעולה בהתאם למסמך זה, מתוך תחושת שליחות ושותפות אמיתית.

לפרטים:

שושי שפיגל – ממונה ארצית חינוך חברתי ח"ן חמ"ד, galay@education.gov.il

גל איובי – ממונה הכנה לצה"ל, shoshishp@education.gov.il

איציק אלימלך – מדריך ארצי להכוון הבן הדתי בחמ"ד, elm81073@gmail.com

ממונות חינוך חברתי קהילתי במחוזות ורפרנטים הכנה לצה"ל במחוזות

מדריכות חינוך חברתי קהילתי חמ"ד במחוזות.

העתקים:

שוש נגר – ראש מינהל חמ"ד

גור רוזנבלט – מנהל מינהל חברה ונוער

מיכל דה-האן – סגנית מנהלת מינהל חמ"ד

בועז קולומבוס – מפקח על יסודי חמ"ד

הנהלת חמ"ד

הנהלת מינהל חברה ונוער